
Forord

Hulene er blant våre eldste kulturminner. Under dette steintaket i nordlandsk villmark har mennesker søkt ly i hundrevis av år.

Huleboer. Ordet gir assosiasjoner til urmennesket og steinalderen, til skinnkledde kropper som sov og levde i mørket, helleristninger på veggen og blafrende bål i åpningen. Her til lands har dette sannsynligvis aldri vært den primære måten å leve på, og det skinnkledde urmennesket tilhører uansett ei fjern fortid, helst tusenvis av år tilbake.

Denne boka handler stort sett ikke om slike mennesker, men om huleboere de siste 300–400 år. For en del nordmenn har bodd slik i den epoken, i kortere eller lengre tid, av nød eller frivillig, enten de rømte unna loven eller søkte ensomheten uten å måtte betale husleie. For en hule kunne være et fristed på godt og vondt. Slett ikke en bopel for alle, men likevel med enkelte fordeler for personer som valgte det.

Mange av huleboerne var originaler og lokale kjendiser, mye omtalt på folkemunne. Mennesker som levde annerledes, som ikke passet inn og krafset til seg et levebrød i samfunnets ytterkant. Hvorfor valgte noen å bo på steinaldervis langt opp mot vår tid?

Et særtilfelle er Finnmark og Nord-Troms vinteren 1944–1945, da tyskerne brente bebyggelser, og mange tusen barn, voksne og eldre overvintret i huler og gammer til freden kom. Det viser hva nordmenn har klart i nyere tid i en prekær situasjon. Fortsatt lever det tidsvitner som kan fortelle om huleboerliv fra den siste krigsvinteren.

Vi har delt stoffet broderlig. Thor Gotaas har skrevet mye av det historiske materialet og portrettene av fortidas huleboere. Marius Nergård Pettersen har gått inn i hulene og brukt dem som utgangspunkt for friluftsliv, opplevelser og tilbakeblikk.

Mesteparten av landet er dekket. Det for å vise at huleboere fantes fra sør til nord og satte spor etter seg i lokalt folkeminne – og at hulene de bodde i kan finnes overalt. Den norske huleboerhistorien er langt større, men vi håper med boka å kaste et lys inn i hulenes mørke og over alt som har skjedd i dem.


Hva er en hule?

Svakt hellende bergtak i Aurskog-Høland. I boka definerer vi også slike hellere som små huler.

Vi opererer i denne boka med en ganske vid definisjon av begrepet «hule». Det inkluderer flere slags hulrom og også ly hvor mennesker har bodd og oppholdt seg i kortere eller lengre perioder. De fleste av stedene er under fast fjell eller steinblokker.

Noen er grotter. Dette er fortrinnsvis større hulrom i fjell. Grotter kan variere fra små og ganske grunne til noe som er mindre relevant i vår sammenheng: svært dype grottesystemer med lange kanaler, store rom og haller.

Andre er hellere, den vanligste varianten av hule. En heller kan finnes under frittliggende steiner og i rasmarker eller under mindre steintak i bergvegger. Noen steder dannes de av flere steiner.

Skillet mellom grotte og heller regnes vanligvis (i den grad det er vanlig for folk flest å tenke på et skille) å gå i hva hulrommet består av, samt i størrelsesforholdet mellom inngang og dybde. Grotter er alltid i fast fjell, mens hellere også kan være mer løselig sammensatt av steinblokker. Grotter er også dypere. En heller defineres av noen som et hulrom med større inngang enn dybde, av andre som et hulrom som er grunt nok til at dagslyset kommer inn. De fleste norske huleboere har ikke bodd dypt inne i fjellet, der det er kaldt og mørkt, men i hellere eller grunne grotter.

I boka er vi også så vidt innom jordhuler. Vi skriver dessuten om folk som har levd i menneskeskapte huler, som gruver, og om en mann som rett og slett bodde i et hull i bakken.

De fleste av hulene i stein er i utgangspunktet dannet av naturlig erosjon, ras, vann og is. Unntaket er gruver eller steinbrudd som er hogd ut av mennesker i forbindelse med ulike typer industri. Noen av de naturlige hulene er gjennom tidene tilpasset av generasjoner av brukere, med planerte gulv, oppstablede vindvegger, bålplasser, vedovner og lignende, i noen få tilfeller også hus.

Les mer om ulike varianter av huler og hvordan du besøker dem fra side 25.

Noen huler er brukt av noen få mennesker, andre av større lokalsamfunn. Harbakhula på Fosen kan ha vært bygdeborg i tidligere tider.


Vekk din indre huleboer

Huleboerlivet kan være ganske behagelig, så lenge bakken er flat og tørr og taket er tett og trygt. Fra Sunnmørsalpene.

Kveld under en stein på Helgeland. Utenfor regner det, innenfor er det lunt og stille.

«Vet du ikke det? Har du bodd under en stein, eller?»

Hadde det ikke vært deilig å kunne svare ja på det spørsmålet av og til? Du vil da ikke bare kunne si at du har opplevd den optimale hipsterboligen, i en tid da det er trendy som aldri før med små krypinn i fjellet, i tretopper og på de ytterste svaberg.

Du vil også ha unnskyldning til å svare:

«Ja, du, jeg har faktisk bodd under en stein. Jeg har ikke fått med meg noe som helst.»

Ingenting av alt det samfunnet og mediebildet har klart å koke opp siden sist du var utenfor steinen din, har du fått med deg. Ingen elendige politiske valg. Ingen nye dommedagsscenarioer. Ingen realityprogrammer eller kjendiser som gjør uvante, artige greier på tv.

Du har bodd under steinen din. Ett bitte lite steg nærmere jordens indre enn overflatens banaliteter.

Varig bolig

Eller, du må ikke ha bodd der. Kanskje var det bare et besøk. En dagstur. En kaffekopp under et tak av granitt. For det er klart, å bo sånn er nok for spesielt interesserte.

Poenget er at vi ikke skal holde oss bare i fortida. Vi skal også ned i dagens hulemørke og vise at disse stedene langt fra er borte selv om de fleste huleboere er det. For de fleste av hulene de bodde i, de er her fortsatt. De råtner ikke, blir ikke redesignet, ombygd og ommøblert etter samfunnets siste trender. Jo da, de endres, men den prosessen går så sakte at et menneskeliv, et århundre eller et årtusen er korte blaff i hulenes syklus. Fra vårt menneskelige perspektiv står hulene her til fjellet faller eller nye istider og vulkanutbrudd river dem i filler. Altså står de her (forhåpentligvis, om ikke de drøyeste dommedagsscenarioene faktisk slår til) til lenge etter at vi er borte.

Men akkurat nå er vi her, både hulene og vi. Og det er nå vi kan utnytte muligheten. Til å lese om huler, besøke og se dem, kanskje til og med tilbringe litt tid i dem. Ja, vi vet: Det er absolutt for de litt rare, spesielt interesserte. Huleboere har alltid vært spesielt interesserte.

Huleguide

Vi skal derfor ta deg med til et knippe av det som kanskje kan kalles «Norges flotteste huler». Det er sånt som forlag skriver på omslagene sine for å selge flere bøker, men vi tror vi kan stå inne for å ha gjort et godt og representativt utvalg. Blant Norges tusenvis av hulrom under stein er disse blant dem som er tidligere brukt, som har kvaliteter å oppleve, og som er relativt lett tilgjengelige.

Vi håper også å inspirere noen spesielt, spesielt interesserte sjeler der ute til å finne sine egne huler. Til å gå litt utenfor allfarvei og lete. Vi snakker ikke i denne sammenhengen om såkalt grotting, ikke om lange vandringer, åling og dykking i endeløse hulrom dypt under fjellet. Vi snakker heller om noe så enkelt som å kikke under en steinblokk eller finstudere en bergvegg og kanskje for eksempel oppdage et utoverhengende steintak. I et «huleboerperspektiv» er det sånne enkle ly og hulrom som er interessante.

Holdbart, naturnært og miljøvennlig. Huler er kanskje gammeldags, men huker også av i mange bokser for hva vi trenger akkurat nå.

Det betyr ikke at vi tar ansvar for at du beveger deg trygt og ansvarlig, noe du kan lese mer om på side 37, men vi tar ansvar for å si: Hei, det er huler i dette landet. De er blant de norske urboligene. Og selv om samfunnet og bostandarden for nordmenn flest har endret seg, så er ikke genmaterialet i oss selv vesentlig endret.

Vi kan fortsatt prøve, kanskje til og med like, å tilbringe tid under stein.


HULER I FOLKLOREN

Olav Tryggvason fant liket av Sunniva.

Huler og grotter er kjente steder i norsk folketro. Ofte som inngang til en underjordisk verden eller skjulesteder for troll, jotner og huldrefolk. De er grenseland mellom den trygge verden og den farlige, magiske underverden som ifølge folkloren fantes. Huldra og haugafolket bodde i hulderhuler eller i fjell, berg eller under bakken.

De levde nokså likt mennesker med gårder, familier og handel, men hadde magiske evner og kunne skade personer som fornærmet dem. Derfor gjaldt det å holde seg inne med slike. Hvis ikke, kunne folk lokkes eller tvinges inn i berget og bli bergtatt. De bergtatte glemte all kunnskap i møtet med de underjordiske, men lammet trollene og kreftene deres ved å si et kristent ord. Da måtte de slippe den bergtatte. Forbannelsen kunne løses ved å ringe i kirkeklokker.

Navnet hulder kommer av det norrøne hylja (= skjule), som viser at de underjordiske gjemte seg i berget. I eventyr er huler ofte kalt berg eller hauger. I folketroen kunne det bety «inni fjellet» uten at det fantes huler, eller at disse forestillingene knyttet seg til bestemte, synlige huler.

Mange av de påstått bergtatte kom aldri tilbake og etterlot seg ingen spor. Da må en regne med at det gjaldt forsvinninger med naturlige forklaringer, for eksempel forulykkete barn som gjette dyr – mye kunne skje i utmarka. Ofte virket tilbakevendte personer fra berget rare eller annerledes, enkelte på livstid. Møtet forandret dem uten at de klarte å befri seg fra trolldommen.

Allmuen tok naturvesenene på fjellet og i skogen, havet og ferskvann på alvor. De innbilte vesenene tilhørte hverdagen som folk så og opplevde, slik de og forfedrene hadde erfart gjennom århundrene. Kristendommen bygde på fortellinger fra fjerne ørkenstrøk og ble formidlet av presten, i sang, bønn og bøker. Selv om slik organisert religion hadde mental tukt på og styrte livene til mange, veide norsk og lokal folketro ofte tyngre. Den hadde vokst fram av dyrelivet, naturen, årstider og naturkrefter. Dette usynlige, men likevel ektefølte universet, fantes som både individuelle og kollektive forestillinger.1

Sunniva

Ifølge et sagn ble hun født i Irland på 900-tallet som datter av en irsk, kristen konge og overtok tronen da han døde. En hedensk frier ønsket å gifte seg med den vakre kvinnen, men hun nektet det og rømte fra øya sammen med et følge i tre små skip. De forlot Irland uten seil eller årer og lot seg drive med havstrømmene.

Ved norskekysten kom skipene fra hverandre, et av dem drev i land på den vestlandske øya Kinn. Båten til Sunniva kom til Selja. Der bosatte flokken av menn, kvinner og barn seg i ei hule. På kristent vis levde de fromt, men de innfødte beskyldte inntrengerne for å stjele sauer. De tilkalte Håkon jarl og ba ham drepe inntrengerne. Sunniva og vennene gjemte seg i hula og ba til Gud om å få en grav under fallende stein. Hula raste sammen og begravde dem som martyrer.

Ei tid senere så noen en lyssøyle på stranda i nærheten og varslet Olav Tryggvason. Han dro dit i 996 og fant beinrester i hula, og liket av Sunniva, fortsatt fint preservert. Beinrestene ble flyttet til Bergen 7. september 1170, en av de to hellige dagene i året for å dyrke St. Sunniva – som var en av de tre viktigste helgenene i norsk middelalder. De to andre var Olav den hellige og Sankt Hallvard. Reformasjonen i 1536–1537 avsluttet i teorien dyrking av helgener her i landet, men minnet om Sunniva og andre kvinner og menn med lignende status levde videre.

Som mange sagn har også dette hatt sin egen syklus. Alf Tore Hammerdal, middelalderarkeolog ved Universitetet i Bergen, har forsket grundig på historien om Selja og Sunniva. Ifølge ham har hun ikke eksistert som historisk person og tilhørte heller ikke sagnet i begynnelsen, da omhandlet det bare irske flyktninger som led samme skjebne. Senere fortellere diktet henne inn i nye varianter av sagnet.2

[image: image]

Tjalvehelleren, Ytre Agdenes
Tjalvehelleren, hvor Olav Tryggvason og følget hans overnattet i 995.

Tjalvehelleren og Kjerringberget

Vinteren 995 seilte Olav Tryggvason med fem skip i retning Nidaros, der Håkon Ladejarl bodde – jarl var et norrønt ord for høvding, nest etter kongen i rang. Men i virkeligheten regjerte Håkon som konge allerede fra 970 og en generasjon framover. Olav kom fra Dublin der nordmennene hersket.

Innover i Trondheimsfjorden ankret han og mennene hans opp i Agdenes og overnattet i Tjalvehelleren, en gammel boplass fra steinalderen med flatt og fint golv. Der fant følget ly, kanskje i flere netter. Bøndene hadde vendt seg mot Håkon, som flyktet fra Nidaros til gården Rimul i Melhus. Der gravde trellen hans ei hule under grisebingen, og der gjemte de seg.

Det er flere versjoner av hva som skjedde. I en av dem lovte Olav heder og ære til den som kverket Håkon, og trellen hans skar hodet av herren sin. Men ifølge sagnene led også trellen samme skjebne. Senere sto begge hodene oppstilt til skrekk og advarsel på Munkholmen.

Tjalvehelleren levde videre i lokal folklore som et bosted for troll. De vanskelige vind- og strømforholdene i Trondheimsfjorden like utenfor, skapte problemer for mange seilski. Derfor ofret mannskapet til trollet ved å kaste mat og annet i havet. Dette hang igjen til langt utpå 1800-tallet og muligens enda lenger.

I bygda i nærheten visste folk i nyere tid om helleren, uten å kjenne det gamle navnet – Tjalve var Tors tjener og følgesvenn i norrøn mytologi. Stig Einar Trygstad oppdaget den tilfeldigvis på en rusletur som ungdom i 1962. Da han mange år senere flyttet til området, leste han i sagaene og andre gamle bøker og skjønte at de henviste til Tjalvehelleren på Olav Tryggvasons ferd innover i fjorden i 995. Slik kom det opp mye nytt om gammelt, og helleren ble et lokalt kulturminne med nasjonal betydning.

Olav visste om en annen hule i Nidaros.

På Kjerringberget på Lade i Trondheim holdt ei gammel trollkjerring til og sov i ei hule like nedenfor. Der, med fin utsikt over havet og båtene, så hun hva og hvem som beveget seg til vanns. Folk fryktet gamla og ofret for å unngå de potensielt onde kreftene. Det sto virkelig respekt av slike skikkelser i folkloren i både førkristen tid og senere. Ifølge sagnet gjorde Olav den hellige henne om til stein, det fjernet trollkrafta. Men historien om kvinnen levde videre i hundrevis av år og fortelles fortsatt.3

Svartedaudgropa

Et sagn fra Tovdal i dagens Åmli kommune fortalte om da svartedauden kom til bygda. Smitten slo hardt til. De fortsatt friske på en gård tvang tolv sjuke personer opp i ei berghule for ikke å smitte flere. Svartedaudgropen, het den:

«De stakkars syge førte en kummerlig tilværelse der oppe i hulen.»

De led selvsagt på grunn av pesten og alt ubehaget den innebar, men trengte mat, uten å ha tilgang på et stabbur. Bygdefolket kunne ikke gå nær dem. Derfor satte noen barmhjertige sjeler ut mat i skogen til å plukkes opp. Etter en stund ble også resten av gårdsfolket sjuke og døde. Da stoppet matleveransene og de tolv huleboerne sultet i hjel. Inngangen raste sammen og den tørre lufta konserverte skjelettene godt.

Senere fant man beinrester og begravde dem innunder gjerdet på kirka i Tovdal, men på utsida av gjerdet. For presten våget ikke å legge dem i viet jord.4

Daudmannshola

Samme hule er også kalt Daudmannshola og er omtalt i flere sagn, hvorav et om svartedauden. Det sa at ingen våget å bære opp mat til de sjuke i hula, og at disse omkom fordi et ras stengte inngangen.

Lenge etter den store pesten drømte Knut Alvsson om ei stor sølvåre og begynte å lete i terrenget etter anvisninger fra drømmen. Han gravde bort ei steinur og fant ei hule med beinrester fra mennesker, råtten lukt og innestengt luft. Øynene i hodeskallene glodde liksom på ham. Knut besvimte av redsel og fakkelen sloknet, han våknet i mørket og kravlet ut.

Tilbake på gården fikk familien høre om hula og gikk opp dit for å hente beinrestene. De begravde dem utenfor kirkemuren på Austenå, der forbrytere og selvmordere lå. De våget ikke å putte dem innenfor og presten torde ikke kaste jord på gravene. I 1970-åra dyrket en bonde opp jorda rundt den gamle kirkemuren og fant skjelettrester utenfor den sammenraste kirkegårdsmuren.5

I et annet sagn dro en flokk røvere gjennom Åmli natt til julaften for flere hundre år siden og stjal penger, sølvsaker og en okse. Bygdefolk gikk manngard og fanget røverne, som satt under Tjuvhelleren i Gjøvdal – ei hule hvor Tjuv Skåme hadde skjult seg etter et drap. Røverflokken ble drept. Bygdejustisen skånet bare kvinnen i følget, mot at hun fortalte hvor tjuvgodset lå:

«Tri skrubbesprang og fem hanefet herifrå», sa hun, uten at noen fant sølvsakene. Alle likene ble kastet i Daudmannshola.6

En annen forklaring på navnet er at tjuven «Ola daudmann» lå der.

Det femte sagnet om samme sted handlet om stabukken Staur Austenå, som ønsket å gifte bort den vakre dattera si til en kakse mot bra betaling. Men hun valgte heller en fattigkar. Som hevn tente faren på bryllupsstua så dattera, ektemannen og alle gjestene brant i hjel.

Etter det våget ingen å ha med Staur å gjøre. Derfor oppsøkte han presten og spurte om tilgivelse, men det kunne han ikke få for ei så stor synd. Han burde heller dra til Roma og få det hos paven, mot å gi fra seg alle verdisakene sine som betaling. Det forslaget likte Staur. Men han ville bare ta med noen av verdisakene og la mesteparten i et skrin og gjemte det i Daudmannshola, med en hestesko på lokket for å bringe lykke.

På turen stakk han innom nabogården Hillestad i Tovdal. Der advarte kjerringa mot å dra til Roma fordi det luktet dødsfare. Staur dro likevel, møtte paven og fikk tilgivelse mot betaling. Hjemme igjen mange måneder senere besøkte han kvinnen på Hillestad, som fortsatt tviholdt på den dystre spådommen. På grensa mellom Austenå og Hillestad brast isen så han druknet. Staurshylen heter stedet, av å skrike.

Senere gikk en jeger inn i Daudmannshola og så skrinet. Da han prøvde å åpne det, forvandlet hesteskoen seg til en ildsprutende drage, og samtidig sloknet fakkelen, så jegeren løp panisk ut av hula. Den avdøde eieren av skrinet voktet fortsatt over det.

[image: image]

I Daudmannshola i Tovdal i Åmli sier sagnet at mange mennesker sultet i hjel under svartedauden.

